Gabjale persente ye e lego ka tlasenyana ga 72 ya dikgwebo ka moka tša lekala la poraebete ka mono Afrika Borwa e thwala batho ba bane goba ba ka tlase ga moo. Boitemogelo bja ditšhabatšhaba bo šišinya gore lefelo leo le nago le kgonagalo ye kgolokgolo ya go ka ba le mešomo ye meswa le ka ba ka lekaleng la dikgwebopotlana. Ka mohlala, kgolo ya lebelo ya mešomo ka Amerika mengwageng ye mehlano ya go feta e bile dikgwebong-potlana tšeo di thomago. Ka mono Afrika Borwa go bile le tshekamelo ye kgolo kudu ya go lekanya tlhabollo ya dikgwebopotlana le ditiro tša go leka go iphediša le tša lekala leo e sego la semmušo la ekonomi. Ye ke pono ye e fošagetšego. Ka mohlala, bontši bja dikhamphani tše di atlegilego kudu tša dikhomphutha le tša Theknolotši ya Tshedimošo tšeo di amogetšwego ke ditšhabatšhaba, ke dikgwebopotlana. Dikgwebopotlana tše diswa di maemong a mabotse a go ka hlabolla ditheknolotši tše diswa le go ikhola kgwebong ka dipoelo tša dinyakišišo le ditiro tša tlhabollo.